Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 246/05)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Asiakirjan kansallinen numero: 87

1. Jäsenvaltion toimivaltainen viranomainen Nimi: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España

Osoite: Infanta Isabel, 1, E-28071 Madrid

Puhelin (34) 913 47 54 94

Faksi (34) 913 47 54 10

2. Hakijaryhmittymä 2.1-2.2 Nimi ja osoite: Asociación Nacional Avileña-Negra Ibérica: Plaza de Sofraga, 1 - E-05001 Avila

Asociación de Criadores de Charolais de España: Lonja de Extremadura-Avda. Rodríguez de Ledesma, 3 - E-10001 Cáceres

Asociación Nacional de Carne de Retinto: C/ Murcia, 5-1o A - E-28045 Madrid

Asociación Extremeña de Limusin: Lonja de Extremadura-Avda. Rodríguez de Ledesma, 3 - E-10001 Cáceres

Asociación de Productores Agroganaderos de Monfragüe y su Entorno (APAME): Plaza de España, 1 - E-10520 Toril (Cáceres)

Asociación de ganaderos de Berrenda (Berrenda): C/ Adelardo Covarsí, 1 - E-06005 Badajoz

Matadero Municipal de Badajoz: Polígono Industrial El Nevero, s/n E-06004 Badajoz

Asociación de Cooperativas de Regantes de Extremadura (Acorex): Avda. Juan Carlos I, 41 - E-06800 Mérida

Asociación Ganaderos del Reino: C/ Agustina de Aragón, 16 - E-06004 Badajoz

Fabricantes de Pienso: C/ San José, 68 - E-06200 Almendralejo

SS. Cooperativa Comercialización "Dehesa de Extremadura": Lonja de Extremadura-Avda. Rodríguez de Ledesma, 3 - E-10001 Cáceres

Sociedad Cooperativa "Cuatro Lugares": Lonja de Extremadura-Avda. Rodríguez de Ledesma, 3 - E-10001 Cáceres

Asociación de Mujeres Familiares de Ámbito Rural (Amfar): Lonja de Extremadura-Avda. Rodríguez de Ledesma, 3 - E-10001 Cáceres

2.3 Kokoonpano: tuottaja/jalostaja (x) muu (x)

3. Tuotelaji: Luokka 1.1 - Tuore naudanliha.

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: "Ternera de Extremadura"

4.2 Kuvaus: Extremaduran vasikanliha (Ternera de Extremadura) -nimikkeellä tarkoitetaan yksinomaan sellaisten laajaperäisessä tuotannossa kasvatettujen eläinten ruhoja, jotka ovat peräisin alkuperäisten rotujen "Retinta", "Avileña-Negra Ibérica", "Morucha", "Blanca Cacereña" ja "Berrendas" sekä rotujen "charolais" ja "limousin", jotka ovat täysin sopeutuneet ympäristöön, risteytyksistä sekä niiden risteytyksistä edellä mainittujen alkuperäisten rotujen kanssa (näiden ensimmäistä sukupolvea käytetään siitoseläiminä ja toisen sukupolven jälkeläisiä ainoastaan teuraseläiminä). Yksinomaan edellä mainittu karja soveltuu tuottamaan SMM:llä suojattua lihaa.

Eläimet jaetaan niiden iän ja ruokinnan perusteella seuraaviin ryhmiin:

- TERNERAS: eläimet, joiden ikä teurastushetkellä on 7 kuukauden ja päivää vaille 12 kuukauden välillä. Niitä ruokitaan pääasiassa emolehmän maidolla mutta myös ennalta hyväksytyllä lisärehulla.

- AÑOJOS: eläimet, joiden ikä teurastushetkellä on 12 kuukauden ja päivää vaille 16 kuukauden välillä ja joita on ruokittu ennalta hyväksytyllä rehulla.

- NOVILLOS: eläimet, joiden ikä teurastushetkellä on 16 kuukauden ja 36 kuukauden välillä ja joita on ruokittu ennalta hyväksytyllä rehulla.

Suojatun maantieteellisen merkinnän saavan "Ternera de Extremadura" -lihan ominaisuudet ovat seuraavat:

I Ternera: näistä eläimistä saatavan lihan väri on loistavanpunainen ja siinä on valkeata rasvaa; liha on kiinteätä, hiukan kosteaa ja hienosyistä.

II Añojo: näistä eläimistä saatavan lihan väri on kirkkaanpunaisen ja purppuranpunaisen välillä ja lihassa on valkeata rasvaa; liha on kiinteätä, hiukan kosteaa ja hienosyistä.

III Novillo: näistä eläimistä saatavan lihan väri on kirsikanpunainen ja siinä on kermankeltaista rasvaa; liha on kiinteätä, hiukan kosteaa ja hienosyistä ja siinä on kohtuullisesti lihaksensisäistä rasvaa.

Ruhojen on noudatettava seuraavia vaatimuksia:

1. A- ja E-luokan ruhojen on oltava neuvoston asetuksen (ETY) N:o 1208/81 mukaisia.

2. Niiden on vastattava luokkaa E, U, R tai O.

3. Rasvakerroksen paksuuden on vastattava luokkaa 2, 3 tai 4.

4. Sovelletaan EY:n ja kansallisia hygieniavaatimuksia.

5. pH-arvon on vuorokauden kuluttua teurastuksesta oltava Longissimus dorsi -lihaksessa viidennen ja kuudennen kylkiluun tasolla vähemmän kuin 6.

4.3 Maantieteellinen alue: Eläinten, joiden lihalle haetaan suojattua maantieteellistä merkintää "Ternera de Extremadura", tuotantoalueen muodostavat seuraavien piirikuntien kunnat: Alburquerque, Almendralejo, Azuaga, Badajoz, Brozas, Cáceres, Castuera, Coria, Don Benito, Herrera del Duque, Hervás, Jaraíz de la Vera, Jerez de los Caballeros, Logrosán, Llerena, Mérida, Navalmoral de la Mata, Olivenza, Plasencia, Puebla de Alcocer, Trujillo ja Valencia de Alcántara.

Valmistaminen tapahtuu tuotantoalueella.

SMM:ää vastaava maantieteellinen alue on pääasiallisesti karjankasvatusaluetta, jonka kasvatusjärjestelmät ovat erinomainen esimerkki laajaperäistä karjankasvatusta harjoittavista tiloista Välimeren alueella.

Tarkemmin sanoen Extremaduran laitumet ovat hyvä osoitus maanviljely- ja karjankasvatus- ja metsänhoitojärjestelmästä, jossa on onnistuttu pitämään luonnollinen elinympäristö hyvässä kunnossa säilyttämällä luonnon monimuotoisuus, hyödyntämällä kaikkia käytössä olevia varoja ja mukauttamalla mitä moninaisimpia tuotantolajeja. Alueen karja kasvatetaan tällaisissa erityisissä oloissa.

Laidunmaalla on Extremadurassa erittäin suuri merkitys, minkä osoittaa se, että 43 prosenttia itsehallintoalueen koko pinta-alasta on laidunmaata, kaikkiaan 1800000 hehtaaria, mistä lähes 1000000 hehtaaria on metsäistä laidunmaata.

4.4 Alkuperätodisteet: Vain sellaisten laajaperäisessä tuotannossa kasvatettujen eläinten lihalle, jotka ovat peräisin alkuperäisten rotujen "Retinta", "Avileña-Negra Ibérica", "Morucha", "Blanca Cacereña" ja "Berrendas" sekä näiden rotujen ja rotujen "charolais" ja "limousin", jotka ovat täysin sopeutuneet ympäristöön, risteytyksistä ja alkuperäisten rotujen kanssa tehdyistä risteytyksistä (joiden ensimmäistä sukupolvea käytetään siitoseläiminä ja toisen sukupolven jälkeläisiä ainoastaan teuraseläiminä), voidaan myöntää suojattu maantieteellinen merkintä.

Kuluttajille toimitettavan suojatun tuotteen laadun ja alkuperän varmistamisessa käytetään tarkastuksia ja analyysejä, jotka sääntelyneuvosto tekee suojatun maantieteellisen merkinnän rekisteriin merkityillä karjankasvatus- ja lihotustiloilla, teurastamoissa ja lihanleikkaamoissa laatukäsikirjan ja tuotantomenetelmäkäsikirjan mukaisesti.

Kun kaikki edellä mainitut tarkastukset on tehty, kaikkien osapuolten edustajista koostuva sääntelyneuvoston valvontakomissio arvioi saavutetut tulokset tehdäkseen puolueettoman ja objektiivisen päätöksen. Jos valvontakomissio tekee päätöksen todistuksen myöntämisestä, sääntelyneuvosto myöntää kyseisen todistuksen. Tuote toimitetaan markkinoille varustettuna alkuperätakuulla, jonka muodostaa sääntelyneuvoston antama numeroitu etiketti tai vastaetiketti.

4.5 Viljelymenetelmä/Valmistusmenetelmä: Emolehmien kasvatuksessa noudatetaan laajaperäisessä karjankasvatuksessa käytössä olevia luonnonvarojen käyttöä koskevia perinteisiä menetelmiä ja tapoja. Lehmät ovat vapaina luonnossa ympäri vuoden. Niiden ruokinta perustuu laidunmaiden ruohoon ja muuhun Extremaduran ekosysteemin kasvillisuuteen, jota eläimet syövät laitumilla ympäri vuoden, sekä tarvittaessa lisärehuun, jonka perustana ovat olki, heinä, vilja ja palkokasvit sekä kuitutiivisteet.

Emolehmät imettävät vasikoita vähintään viisikuukautisiksi asti.

Laiduntavan nautakarjan kasvatuksessa eläimet astutetaan siten, että poikiminen tapahtuu laidunten ollessa rehevimmillään. Näin toimien karjan ravintotarpeet ovat sopusoinnussa laidunten ruohontuotantokausien ja imetysajan suurimman energiatarpeen kanssa.

Eläinten teurastaminen ja ruhojen leikkaaminen tapahtuu Extremaduran itsehallintoalueella ja yksinomaan sääntelyneuvoston rekisteriin merkityissä hyväksytyissä teurastamoissa ja lihanleikkaamoissa.

4.6 Yhteys maantieteelliseen alkuperään: Laidunten ekosysteemi on saatu aikaan työstämällä Välimeren metsää vuosisatojen ajan ja siihen kuuluvat laajat alueet Extremadurasta, jossa on perinteisesti harjoitettu laajaperäistä karjankasvatusta, jossa eläinlajit (niin koti- kuin villieläimetkin), ympäristö ja ihmisen vaikutus ovat aina olleet tasapainossa.

Laajaperäisyyden käsite on läheisessä suhteessa laajojen maa-alueiden hyödyntämiseen, ja karjan laiduntaminen on yksinkertaisuutensa vuoksi sopeutunut erinomaisesti ympäristöön. Ilmaston ankaruus ja maaperän karuus ovat suosineet karjankasvatuksen kehittymistä.

Laidunjärjestelmissä karjanruokinnassa käytetään hyväksi laidunten kasvistoa, jolla tyydytetään merkittävä osa laiduntavan karjan ravinnon tarpeista.

Laitumet tarjoavat järjestelmän merkittävimmät energiavarat ja niillä kasvaa runsaat valikoimat luonnonkukkalajeja.

Laidunviljelmillä puut ovat osana ympäristön järjestelmän hallinnolle tarjoamaa monimuotoista hyötykäyttöä ja vaihtoehtoisia tuotantotapoja.

Laitumet sijaitsevat Välimeren alueen harmailla saviliuske- ja graniittipitoisilla mailla. Maaperä on laihaa, hapanta ja eroosioon taipuvaista.

Laidunten puusto muodostuu pääasiassa seuraavista lajeista: tammi (Quercus ilex) ja korkkipuu (Quercus suber). Muitakin on vähemmässä määrin, mm. tammilaji (Quercus lusitanica), kastanjapuu (Castanea sativa) sekä tammilaji (Quercus robur). Puusto tarjoaa monipuolista hyötyä. Siitä käytetään mm. terhoja, oksia ja lehtiä karjan ruokkimiseen silloin, kun ruohonsaanti on niukkaa.

Pensaiden edustavimmat lajit ovat yleinen päivännouto (Cistus ladaniferus), väriherne (Sarothamnus scoparius), päivännouto (Cistus monspeliense) ja piikkiherne (Genista-suvun laji).

Laitumet voidaan luokitella maaperän mukaan:

- Graniittiperäisten maiden laitumet

Irtohiekkamaa: Maaperän laatu on huono ja vähätuottoinen. Se kuivuu nopeasti, kun kevätsateet päättyvät. Näillä mailla kasvaa suurimmaksi osaksi vähäkasvuista heinää (Vulpia periballia) ja palkokasveja (T. angustifolium ja stellatum), joiden laidunarvo on huono.

Hiekkamaa: Maaperä on rikkaampaa, sen laitumet tuottavampia ja parempaa laatua, ja kuivuminen näin ollen hidasta. Näillä laitumilla kasvaa korkea- ja nopeakasvuisempaa heinää (Agrostis, Poa jne.) sekä laidunarvoltaan merkityksellisempiä palkokasveja (Ornithopus, T. cherleri, T. arvense, T. campestre jne.).

- Savimaiden laitumet

Laihalla savipitoisella maalla: Niukkatuottoista ja huonolaatuista maata, joka koostuu vaatimattomista heinälajeista ja vähätuottoisista palkokasveista. Näistä käytetään nimitystä kedot.

Savipitoisella melko multavalla maalla: Näitä maita on paljon ja tasaisesti koko tuotantoalueella. Niillä kasvaa pääasiallisesti heinää (Dactylis, Phalaris) ja laidunarvoltaan merkittäviä palkokasveja (T. resupinatum, T. subterraneum, Ornithopus Biserrula jne.). Niiden tuottavuus ja laatu ovat kohtuulliset. Vesi imeytyy maahan melko hyvin ja maa kuivuu hitaammin kuin irtohiekkamaa.

Savipitoisella erittäin multavalla maalla: Näiden laidunten multakerros on noin 20 senttimetriä. Niiden peittämä alue on laaja kuten edellä esitettyjenkin. Maa koostuu runsaista heinä- ja palkokasveista, jotka tekevät siitä korkealaatuisempaa kuin edellä kuvattu maa.

- Tertiäärisillä ja kvaternäärisillä sedimenttimailla olevat laitumet

Nämä laitumet ovat heikkolaatuisia eikä niillä juuri kasva palkokasveja tai heinää. Sen sijaan vihvilöitä ja Asphodelus-lajin kasveja kyllä kasvaa, koska ne kuivuvat hitaasti talvella. Sateiden päättyessä maa kuivuu nopeasti.

- Hyvät laidunmaat

Nämä laitumet viheriöivät nopeasti ja kuivuvat hitaasti. Ne ovat erittäin tuottavia ja korkealaatuisia. Niiden peittämä alue on pieni. Niitä on kaikilla maaperillä ja ne on saatu aikaan toistuvalla lannoittamisella ja laiduntamisella, sillä orgaaninen aines lisääntyy niillä nopeasti. Näillä laitumilla kasvaa mm. sipulinurmikkaa, T. subterraneum- lajeja sekä Trifolium ja Scorpiurus-lajeja, nurmimailasia, Biserrula-lajeja, jotka kaikki ovat erittäin ravintopitoisia.

- Laitumia on myös erityisalueilla: mm. vuorilla

Maatilojen nautakarja on sopeutunut erinomaisesti alueelle ja käyttää hyväkseen kaikkia edellä kuvattuja laiduntyyppejä, jotka ovat hyvin vaihtelevia tuotannoltaan sekä laadullisesti että määrällisesti, myös siellä, missä maa on laihaa.

Laidunten ekosysteemi tuottaa ruohoa, tammenterhoja, rehuviljaa (vehnää, ohraa, kauraa, ruista ja ruisvehnää), palkokasveja (kahvihernettä, papuja jne.), korkkia, polttopuuta ja hiiltä sekä muita hyödykkeitä. Ei ole pienintäkään epäilystä, etteikö laidunmaalla olisi sellaisessa maatalousvaltaisessa itsehallintoalueessa kuin Extremadurassa mitä suurin taloudellinen merkitys, onhan sen osuus alueen koko maataloustuotannosta 45 prosenttia.

Nautakarjan kasvatuksessa on ruohokasvien saatavuudesta johtuen keskitytty lähes kokonaan lihantuotantoon, ja ainoastaan kastelluilla alueilla on joitakin pieniä maitotiloja.

Laajaperäiseen karjankasvatukseen liittyy nykyisin tarve säilyttää ja suosia alkuperäisiä karjarotuja.

Eri tutkimukset (Espejo Díaz, M; García Torres, S.: Características específicas y diferenciadoras de las carnes de ganado Bovino de las dehesas españolas), ovat osoittaneet, että ne ominaisuudet, joita kuluttajat eniten arvostavat, korostuvat merkittävästi laidunmailla kasvatetuissa roduissa.

4.7 Valvontaelin Nimi: Consejo Regulador de la Indicación Geográfica Protegida "Ternera de Extremadura"

Osoite: Avda. Ruta de la Plata, 4 - E-10001 Cáceres

Puhelin (34) 927 62 91 46

Fax (34) 927 62 91 47

Consejo Regulador de la Indicación Geográfica Protegida "Ternera de Extremadura" täyttää standardin UNE-EN 45.011 vaatimukset.

4.8 Merkintä: Sääntelyneuvoston nimeämä henkilö merkitsee kaikki ruhot, joiden osat saavat suojellun maantieteellisen merkinnän, jolla ne tunnistetaan ja niiden alkuperä taataan.

Merkinnät tehdään kummankin ruhonpuolikkaan ulkopuolelle siten, että kumpikin ruhonpuolisko on erottamisen jälkeen helposti tunnistettavissa.

Sääntelyneuvosto toimittaa myös numeroidut vastaetiketit, jotka kiinnitetään myyntiin meneviin ruhon osiin. Niissä on oltava selvästi näkyvä SMM-tunnus ja merkintä "Ternera de Extremadura" sekä ne muut tiedot, jotka sääntelyneuvosto katsoo suojatun tuotteen jäljitettävyyden takaamiseksi aiheellisiksi, asiaa koskevan voimassa olevan lainsäädännön mukaisesti.

4.9 Kansalliset vaatimukset - joulukuun 2. päivänä 1970 annettu laki N:o 25/70, Estatuto de la Viña, del Vino y de los Alcoholes ja sen soveltamisesta 23. maaliskuuta 1972 annettu asetus 835/1972.

- tammikuun 25. päivänä 1994 annettu määräys, jolla Espanjan lainsäädäntö saatetaan maataloustuotteiden ja elintarvikkeiden maantieteellisten merkintöjen ja alkuperänimitysten suojasta 25 päivänä tammikuuta 1994 annetun asetuksen (ETY) N:o 2081/1992 mukaiseksi.

- lokakuun 22. päivänä 1999 annettu kuninkaan asetus N:o 1643/1999 jossa säädetään suojattuja alkuperänimityksiä ja maantieteellisiä merkintöjä koskevien hakemusten jättämismenettelystä.

EY-asiakirjanumero: ES/00220/02.01.10.

Täydellisen asiakirjan vastaanottopäivä: 29. heinäkuuta 2003.